Vrydag het Graham vir Rapport Richard se spoor van verwoesting by sy ouerhuis gewys. Hy het die wendyhuis afgebrand en gate in die dak van die buurvrou se huis geslaan.
Dit was egter binne die tweeslaapkamer-baksteenhuis waar hy jare lank die lewe vir sy enkelma hél gemaak het, sê Graham.
“Op ’n tyd het hy ‘mense’ in die dak gehoor en toe in die dak geslaap. Sy ma het hom destyds geld gegee vir ’n vakansie in Katmandoe (in Nepal), waar hy ’n tempel wou besoek en sy lewe regruk. Toe kom hy terug met niks . . . Hy het onder ’n tafel in sy ma se tuin kom bly, al sy bollie-dinge daar gedoen. Jare se absolute nagmerries het gevolg. Sy nag en dag was omgeruil: bedags slaap, snags ’n pad van selfvernietiging, pornografie kyk en videospeletjies.
Betsie het ook in ’n stadium haar seun probeer help deur ’n onderneming vir hom te registreer en ’n motor vir hom te koop, maar hy het al hierdie bates met minagting misbruik.
Sy pa, Michael, was volgens Graham ’n tyd lank aan dwelms verslaaf en ’n stigterslid van Safety Net, ’n organisasie wat dwelmverslawing beveg. Hy het homself in 2014 gehang.
Betsie, ’n makelaar, moes soms tuis bly om na Richard om te sien. Hy was in en uit die Polls­moor-gevangenis. Toe stuur die hof hom na ’n rehabilitasiesentrum in Graaff-Reinet, maar hy het op die vlug geslaan.
Graham sê haar suster is soms onder dwang saam met haar seun wanneer hy dwelms gaan koop het. Dan sluit hy haar toe in die motor. Op ’n keer het hy sy ma se neus in die verbystap met ’n allemintige hou gebreek. ’n Beskermingsbevel kon hom nie keer nie.
Toe sit Betsie vir Richard uit die huis en plaas hom in ’n hostel daar naby, waar hy ’n hemelhoë drankrekening opgejaag het en uitgeskop is. Toe slaap hy by die haweloses op die Spur se parkeerterrein.
“Van die bergies vertel hy het verlede Vrydag nog gesê as sy ma nie daardie aand vir hom geld gee nie, vermoor hy haar. Daar was ook vorige doodsdreigemente as sy sou polisie toe gaan.
“Sy het hom in die laaste weke nog kos deur die veiligheidshek gegee. Die bottel koeldrank kon nie deur die hek nie, dan moes sy die hek vinnig oopsluit.
“Richard het die hond gevat en hom teen die dak gegooi. As hy moeilik was en sy oë raak so donker, het sy my met ’n kodewoord geWhatsApp: ‘Haai jy moet kom kuier jong.’
“Richard was ’n saggeaarde, intelligente kind, maar het verander in ’n absolute gevoellose monster. Hy het twee jaar lank nie gebad of geskeer nie. Sy gunsteling roepnaam vir sy ma was ‘You’re my bitch’. Ek het nagte omgesit by haar.
“Betsie was ’n ma wat onwrikbaar lief was vir haar seun. Sy het ook geglo hy sal nooit aan haar vat nie. Die laaste tyd was sy egter vreesbevange. Sy het elke dag gesê hy gaan haar doodmaak. Die middag voor haar dood het sy vergeefs by die polisie gaan hulp soek.”
* Die fliek Ellen, Die Ellen Pakkies-storie het Vrydag in teaters landwyd begin draai. Pakkies, ’n ma van die Kaapse Vlakte, het in September 2007 haar tikverslaafde seun Abie vermoor nadat hy haar lewe hel gemaak en haar onder meer met ’n tou verwurg het.
Die besluit is verlede Dinsdag op ’n spesiale raadsvergadering geneem nadat die bates nie met die 2017/’18-verifikasieproses gevind kon word nie.